Simon Emil Ammitzbøll (LA), 2014-01-30:
Jeg beklager, at jeg ikke havde bemærket den store nedgang i interessen for det parlamentariske arbejde.
Jeg forventede ikke, at jeg skulle komme efter Dansk Folkeparti, det er jo ikke normalt, så jeg beklager meget.
Vi har regeringens forslag, L 112, som populært sagt vel er en del af regeringens rocker- og bandepakke.
Vi er nogle andre, der har stillet et alternativt forslag eller et tillægsforslag, kunne man måske kalde det, som vi skal diskutere senere her i dag.
Jeg synes, det er rigtig dejligt at se, at regeringen har nogle initiativer til, hvordan man sørger for, at unge mennesker ikke bliver trukket ind i rocker- og bandemiljøet, og jeg synes, det er godt at se, at regeringen har nogle forslag til, hvordan man også kan få folk ud af bandemiljøet.
Problemet er, at man ikke forholder sig særlig meget til alt det, der er inde i midten, som i virkeligheden er dér, hvor det store problem er, det, der påvirker mange menneskers hverdag, nemlig ved at der bliver utryghed med al den rocker- og bandekriminalitet, som vi er vidne til, som vi læser om, som sker i vores byer, og som vi må forholde os til.
Vi ønsker i Liberal Alliance, at de kriminelle rocker- og bandemedlemmer skal opholde sig i fængslerne i stedet for på gaderne.
Og det ønsker vi at sikre ved hjælp af markant længere straffe, end man får i dag.
Vi ønsker at gøre det ved at droppe strafrabatterne, sådan at folk ikke bare bliver lukket ud i flæng.
Jeg må indrømme, at jeg personligt mener, at noget af det mest provokerende, man kan opleve, er de her tv-udsendelser fra retssager mod rocker- og bandemedlemmer, hvor det, man så kan høre journalisterne berette, er, at de mennesker, der nu skal til at have behandlet alle deres nye lovovertrædelser, faktisk tidligere har været i fængsel og har et generalieblad så langt som et ondt år.
Opholdet varede bare ikke særlig længe, og af eller anden uforklarlig grund er de blevet lukket ud igen.
Ja, grunden er måske ikke så uforklarlig, som den måske kunne være.
Det skyldes lovgivningen.
Det er sådan set et ansvar, vi har herinde på Christiansborg.
Det kunne vi ændre, hvis vi ville, hvis der var 90 mandater, der ville gøre noget ved det.
Det er da rigtigt, at der heldigvis er en del rocker- og bandemedlemmer, der kommer i fængsel, men det er jo bare ikke nok, det er ikke længe nok, og det er noget, vi gerne vil sætte ind over for.
Ser vi på de konkrete initiativer i L 112, så er der jo mange små initiativer.
De fleste af dem synes vi sådan set er ganske fine.
Der er et par af dem, vi måske gerne vil diskutere lidt grundigere med justitsministeren – det håber jeg at vi får lejlighed til – fordi vi ikke bare lige siger ja til det hele.
Der er nogle, der ikke lige ligger til os.
Jeg håber også, at justitsministeren vil tage initiativ til at indkalde Folketingets partier til en drøftelse, der ikke bare handler om den pakke, der her er lagt frem med L 112, men til en dybere drøftelse af, hvordan vi kan komme bande- og rockeruvæsenet til livs.
Jeg kan jo høre på den socialdemokratiske ordfører, fru Trine Bramsen, at Socialdemokratiet har et meget stort ønske om at få gjort noget ved det her.
Jeg hørte også, at ordføreren selv sagde, at der var lidt i forhold til strafskærpelserne.
Derfor forstår jeg det jo sådan, at Socialdemokratiet jo i virkeligheden er interesseret i – og godt kunne tage en lidt dybere drøftelse af – hvad der skal ske.
Måske kan det være, at de ændringer, der har været eller er på vej i andre dele af magten, nemlig på regeringsbænkene, ligefrem kunne gøre, at regeringen ville blive mere fremkommelig med hensyn til at lytte til synspunkterne fra Liberal Alliance og de øvrige borgerlige partier, at vi kunne finde hinanden med nogle mere varige løsninger.
Alternativet er, at vi kommer til at stå her igen og igen og diskutere de samme problemer.
Så vil regeringen om 2 år kunne sige: Aha, nu er der 50 flere rocker- og bandemedlemmer i fængslerne.
Er det ikke fantastisk?
Jo, det er da rart, det er da i hvert fald bedre.
Det vil jeg gerne sige, det er det.
Men det er bare ikke godt nok.
Og jeg synes ikke, at vi kan være bekendt over for befolkningen ikke at sørge for at gøre noget mere grundlæggende for at løse de her problemer.